CELEX: 32021R0074
Language: sk
Date: 2021-01-26 00:00:00
Title: Vykonávacie nariadenie Komisie (EÚ) 2021/74 z 26. januára 2021, ktorým sa mení vykonávacie nariadenie (EÚ) 2020/1191 o opatreniach na zabránenie zavlečeniu tobomavírusu napádajúceho rajčiaky (Tomato brown rugose fruit virus – ToBRFV) a jeho rozšíreniu v Únii

27.1.2021   
               
               
                  SK
               
               
                  Úradný vestník Európskej únie
               
               
                  L 27/15
               
            
         VYKONÁVACIE NARIADENIE KOMISIE (EÚ) 2021/74
         z 26. januára 2021,
         ktorým sa mení vykonávacie nariadenie (EÚ) 2020/1191 o opatreniach na zabránenie zavlečeniu tobomavírusu napádajúceho rajčiaky (Tomato brown rugose fruit virus – ToBRFV) a jeho rozšíreniu v Únii
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2016/2031 z 26. októbra 2016 o ochranných opatreniach proti škodcom rastlín, ktorým sa menia nariadenia Európskeho parlamentu a Rady (EÚ) č. 228/2013, (EÚ) č. 652/2014 a (EÚ) č. 1143/2014 a zrušujú smernice Rady 69/464/EHS, 74/647/EHS, 93/85/EHS, 98/57/ES, 2000/29/ES, 2006/91/ES a 2007/33/ES (1), a najmä na jeho článok 30,
         so zreteľom na nariadenie Európskeho parlamentu a Rady (EÚ) 2017/625 z 15. marca 2017 o úradných kontrolách a iných úradných činnostiach vykonávaných na zabezpečenie uplatňovania potravinového a krmivového práva a pravidiel pre zdravie zvierat a dobré životné podmienky zvierat, pre zdravie rastlín a pre prípravky na ochranu rastlín, o zmene nariadení Európskeho parlamentu a Rady (ES) č. 999/2001, (ES) č. 396/2005, (ES) č. 1069/2009, (ES) č. 1107/2009, (EÚ) č. 1151/2012, (EÚ) č. 652/2014, (EÚ) 2016/429 a (EÚ) 2016/2031, nariadení Rady (ES) č. 1/2005 a (ES) č. 1099/2009 a smerníc Rady 98/58/ES, 1999/74/ES, 2007/43/ES, 2008/119/ES a 2008/120/ES a o zrušení nariadení Európskeho parlamentu a Rady (ES) č. 854/2004 a (ES) č. 882/2004, smerníc Rady 89/608/EHS, 89/662/EHS, 90/425/EHS, 91/496/EHS, 96/23/ES, 96/93/ES a 97/78/ES a rozhodnutia Rady 92/438/EHS (2), a najmä na jeho článok 22 ods. 3 a článok 52,
         keďže:
         
                     (1)
                  
                  
                     Vykonávacie nariadenie Komisie (EÚ) 2020/1191 (3) nadobudlo účinnosť 15. augusta 2020. Od uvedeného dátumu niektoré členské štáty a profesionálni prevádzkovatelia vykladajú a používajú pojem „uskladnené“, ktorý sa uvádza v článku 7 ods. 2 uvedeného nariadenia, rozdielnym spôsobom.
                  
               
                     (2)
                  
                  
                     Z praktických dôvodov a preto, že nie je možné, aby semená druhov Solanum lycopersicum L. a Capsicum spp. (ďalej len „špecifikované semená“), ktorých zber sa uskutočnil pred 15. augustom 2020, spĺňali požiadavku, aby ich materské rastliny boli vyprodukované vo výrobnej prevádzke, v ktorej sa na základe úradných kontrol vykonaných v čase vhodnom na detekciu špecifikovaného škodcu nezistil výskyt špecifikovaného škodcu, takéto semená by sa mali vyňať z podmienky uvedenej v článku 7 ods. 1 písm. a) vykonávacieho nariadenia (EÚ) 2020/1191.
                  
               
                     (3)
                  
                  
                     Článok 7 ods. 2 vykonávacieho nariadenia (EÚ) 2020/1191 by sa mal zmeniť s cieľom objasniť, že zo špecifikovaných semien, ktorých zber sa uskutočnil pred 15. augustom 2020, by mal príslušný orgán alebo profesionálni prevádzkovatelia pod úradným dohľadom príslušného orgánu odobrať vzorky a tieto semená testovať na prítomnosť špecifikovaného škodcu pred ich prvým premiestnením v rámci Únie. Takáto výnimka z článku 7 ods. 2 uvedeného nariadenia by mala umožniť cirkuláciu semien, ktoré už sprevádza rastlinný pas, na území Únie bez toho, aby boli ďalej testované.
                  
               
                     (4)
                  
                  
                     Špecifikované semená, ktoré sa od 1. apríla 2021 prvýkrát premiestňujú v rámci Únie a ktoré boli testované pred 30. septembrom 2020 metódou ELISA, by sa mali opäť testovať inou testovacou metódou než ELISA, ako sa uvádza v bode 3 prílohy.
                  
               
                     (5)
                  
                  
                     Keďže nie je možné, aby špecifikované semená, ktoré pochádzajú z tretích krajín a ktorých zber sa uskutočnil pred 15. augustom 2020, spĺňali požiadavku, aby ich materské rastliny boli vyprodukované vo výrobnej prevádzke, v ktorej sa na základe úradných kontrol vykonaných v čase vhodnom na detekciu špecifikovaného škodcu nezistil výskyt špecifikovaného škodcu, takéto semená určené na vstup do Únie by sa mali vyňať z podmienky uvedenej v článku 9 ods. 1 písm. a) bodu i).
                  
               
                     (6)
                  
                  
                     Semenárske odvetvie a členské štáty informovali Komisiu, že požiadavka zahrnúť názov registrovanej výrobnej prevádzky do rastlinolekárskeho osvedčenia v súlade s článkom 9 vykonávacieho nariadenia (EÚ) 2020/1191 spôsobuje vývozcom oneskorenia a praktické ťažkosti, keďže je pre nich náročné identifikovať konkrétnu výrobnú prevádzku. S cieľom uľahčiť identifikáciu registrovanej výrobnej prevádzky príslušnými orgánmi a profesionálnymi prevádzkovateľmi z tretích krajín by sa táto požiadavka mala nahradiť požiadavkou na predkladanie informácií o vysledovateľnosti výrobnej prevádzky, z ktorej pochádzajú materské rastliny.
                  
               
                     (7)
                  
                  
                     Špecifikované semená pochádzajúce z tretích krajín by sa mali testovať pomocou metód odberu vzoriek a testovania uvedených v prílohe k vykonávaciemu nariadeniu (EÚ) 2020/1191. V záujme zohľadnenia skutočnosti, že niektoré špecifikované semená mohli byť testované mesiace pred tým, než sú skutočne certifikované na vývoz, je primerané vyžadovať od 1. apríla 2021 vykonanie povinného molekulárneho testovania a poskytnúť tretím krajinám čas na prispôsobenie sa tejto požiadavke.
                  
               
                     (8)
                  
                  
                     S cieľom vyhnúť sa zbytočným obchodným obmedzeniam pre špecifikované semená, ktorých zber sa uskutočnil pred 15. augustom 2020, by sa toto nariadenie malo začať uplatňovať v čo najkratšom čase. Toto nariadenie by preto malo nadobudnúť účinnosť tretím dňom po jeho uverejnení.
                  
               
                     (9)
                  
                  
                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
                  
               PRIJALA TOTO NARIADENIE:
         
            Článok 1
            Zmena vykonávacieho nariadenia (EÚ) 2020/1191
            Vykonávacie nariadenie (EÚ) 2020/1191 sa mení takto:
            
                        1.
                     
                     
                        Článok 7 sa mení takto:
                        
                                    a)
                                 
                                 
                                    V odseku 1 sa dopĺňa tento pododsek:
                                    „Špecifikované semená, ktorých zber sa uskutočnil pred 15. augustom 2020, sú vyňaté z podmienky uvedenej v písmene a).“
                                 
                              
                                    b)
                                 
                                 
                                    V článku 7 sa odsek 2 nahrádza takto:
                                    
                                       „2.   Odchylne od odseku 1 písm. a) a písm. b) prvého pododseku musí príslušný orgán alebo profesionálni prevádzkovatelia pod úradným dohľadom príslušného orgánu vykonať pri špecifikovaných semenách, ktorých zber sa uskutočnil pred 15. augustom 2020, odber vzoriek a testovanie na prítomnosť špecifikovaného škodcu pred ich prvým premiestnením v rámci Únie a zistiť, že sú bez výskytu uvedeného škodcu.
                                       Špecifikované semená, ktoré sa od 1. apríla 2021 prvýkrát premiestňujú v rámci Únie a ktoré boli testované pred 30. septembrom 2020 metódou ELISA, sa musia opäť testovať inou testovacou metódou než ELISA, ako sa uvádza v bode 3 prílohy.“
                                    
                                 
                              
                  
                        2.
                     
                     
                        Článok 9 sa mení takto:
                        
                                    a)
                                 
                                 
                                    V odseku 1 písm. a) sa znenie bodu ii) nahrádza takto:
                                    „dotknuté špecifikované semená alebo ich materské rastliny podstúpili úradný odber vzoriek a úradné testovanie na výskyt špecifikovaného škodcu podľa prílohy a na základe uvedených testov sa zistilo, že sú bez výskytu špecifikovaného škodcu;“.
                                 
                              
                                    b)
                                 
                                 
                                    V odseku 1 sa písmeno b) nahrádza takto:
                                    „informácia zabezpečujúca vysledovateľnosť výrobnej prevádzky, z ktorej pochádzajú materské rastliny.“
                                 
                              
                                    c)
                                 
                                 
                                    Dopĺňa sa tento odsek 3:
                                    
                                       „3.   Odchylne od odseku 1 písm. a) bodu i) sa v prípade špecifikovaných semien, ktorých zber sa uskutočnil pred 15. augustom 2020, uvádza v dodatočnom vyhlásení len splnenie podmienky podľa odseku 1 písm. a) bodu ii) a zahŕňa sa v ňom toto vyhlásenie: „Zber semien sa uskutočnil pred 15. augustom 2020.“
                                    
                                 
                              
                                    d)
                                 
                                 
                                    Dopĺňa sa tento odsek 4:
                                    
                                       „4.   V rastlinolekárskych osvedčeniach vydaných po 31. marci 2021 sa v dodatočnom vyhlásení potvrdzuje, že špecifikované semená pochádzajúce z tretích krajín boli testované jednou z testovacích metód iných než ELISA, ako sa uvádza v bode 3 prílohy k vykonávaciemu nariadeniu (EÚ) 2020/1191.“
                                    
                                 
                              
                  
         
            Článok 2
            Nadobudnutie účinnosti
            Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 26. januára 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 317, 23.11.2016, s. 4.
         
            (2)  Ú. v. EÚ L 95, 7.4.2017, s. 1.
         
            (3)  Vykonávacie nariadenie Komisie (EÚ) 2020/1191 z 11. augusta 2020, ktorým sa stanovujú opatrenia na zabránenie zavlečeniu tobomavírusu napádajúceho rajčiaky (Tomato brown rugose fruit virus – ToBRFV) a jeho rozšíreniu v Únii a ktorým sa zrušuje vykonávacie rozhodnutie (EÚ) 2019/1615 (Ú. v. EÚ L 262, 12.8.2020, s. 6).